
Наредба за управление на отпадъците на територията на община Кърджали



Н А Р Е Д Б А
ЗА УПРАВЛЕНИЕ НА ОТПАДЪЦИТЕ НА ТЕРИТОРИЯТА НА ОБЩИНА КЪРДЖАЛИ

Глава първа
ОБЩИ РАЗПОРЕДБИ

	Чл. 1. Тази Наредба урежда:
	(1).Условията и реда за изхвърлянето, събирането, включително разделянето, транспортирането, претоварването, оползотворяването и обезвреждането на битови, строителни, производствени и масово разпространени отпадъци на територията на oбщина Кърджали и тяхното екологосъобразно управление, с цел да се предотврати, намали или ограничи вредното въздействие на отпадъците върху човешкото здраве и околната среда.
	(2). Правата и задълженията на oбщина Кърджали, физическите и юридическите лица, учрежденията и организациите, във връзка с осъществяването на дейностите по третиране на отпадъците и опазване на чистотата на територията на oбщина Кърджали.
	(3). Контрола, глобите и санкциите за нарушаване разпоредбите на настоящата наредба.
	(4). Наредбата е задължителна за всички лица, които живеят или временно пребивават на територията на oбщина Кърджали, както и за юридическите лица осъществяващи и извършващи дейност на нейна територия.
	(5). Финансовото осигуряване на дейностите по третиране на отпадъците и заплащането на съответните услуги.

Глава втора
Раздел І
ЗАДЪЛЖЕНИЯ НА КМЕТА НА ОБЩИНАТА И НА МЕСТНАТА АДМИНИСТРАЦИЯ

	Чл. 2. (1) Кметът на общината организира управлението на дейностите по отпадъците, образувани на нейна територия, съобразно изискванията на Закона за управление на отпадъците /ЗУО/.
(2) Кметът на общината осигурява условия, при които всеки притежател на битови отпадъци се обслужва от лица, на които е предоставено право да извършват дейности по тяхното събиране, транспортиране, оползотворяване и/или обезвреждане.

	Чл. 3. (1) Кметът на общината отговаря за: 
	1. Осигуряването на съдове за събиране на битовите отпадъци - контейнери, кофи и други;
	2. Събирането на битовите отпадъци и транспортирането им до депата или други инсталации и съоръжения за оползотворяването и/или обезвреждането им;
	3. Почистването на уличните платна, площадите, алеите, парковите и другите територии от населените места, предназначени за обществено ползване;
	4. Избора на площадка, изграждане, експлоатация, закриване и мониторинг на депата за битови отпадъци или на други инсталации или съоръжения за оползотворяването и/или обезвреждане на битови отпадъци;
	5. Разделното събиране на битови отпадъци, включително отпадъци от опаковки, като определя местата за разполагане на необходимите елементи на системата за разделно събиране и сортиране на отпадъците от опаковки;
	6. Определянето на места за поставяне на съдове, места за разделно събиране и площадки за временно съхраняване на излязло от употреба електрическо и електронно оборудване;
	7. Организирането на дейността по събирането и съхраняването на излезли от употреба моторни превозни средства на площадките за временно съхраняване;
	8. Предотвратяване изхвърлянето на отпадъци на неразрешени за това места и/или създаването на незаконни сметища;
	9. Определянето на места за смяна на отработени моторни масла и информиране на обществеността за това;
	10. Определянето на места за поставяне на съдове за събиране на негодни за употреба батерии и акумулатори;
	11. Организирането на дейностите по разделно събиране на опасните отпадъци от общия поток битови отпадъци и предаването им за оползотворяване и/или обезвреждане;
	12. Осигуряването на информация на обществеността по т. 5 - 7, 9 и 10;
	13. Осигуряване изпълнението на мерките в Националната програма за управление на дейностите по отпадъците; 
	14. Разделното събиране и временното съхраняване на биоразградими отпадъци, като определя местата за разполагане на необходимите елементи на системата за разделно събиране на отпадъците и предаването им за рециклиране, оползотворяване и/или обезвреждане;
	15. Почистването от отпадъци на общинските пътища.
	16. Поддържането на регистър на площадките за предаване на отпадъци от пластмаси, стъкло, хартия и картон на територията на общината;
	(2) Кметът на общината организира и определя:
	1. Организира и контролира изпълнението на Програмата за управление на дейностите по отпадъците в съответствие с изискванията на Закона за управление на отпадъците (ЗУО).
	2. Предлага за одобряване от Общинския съвет план- сметка за разходите по поддържане на чистотата и размер на таксите за битови отпадъци.
	3. Границите на районите, включени в системата за организирано сметосъбиране и сметоизвозване на битови отпадъци, поддържане на чистотата, както и честотата на сметоизвозване.
	(3) Кметът на Общината упълномощава със заповед длъжностни лица, които са задължени да упражняват контрол по спазване на изискванията от настоящата Наредба и да налагат глоби и имуществени санкции на нарушителите.

	Чл. 4. (1) Кметът на Общината организира изпълнението на задълженията си за участие в системите за разделно събиране по чл. 3, като сключва договори при условия и ред, определен с решение на общинския съвет, със: 
	1. Организации по оползотворяване, притежаващи разрешение, издадено по реда на глава пета, раздел ІІІ от Закона за управление на отпадъците, и/или
	2. Други, притежаващи разрешение или регистрационен документ, издаден по реда на глава пета, раздели І и ІІ от Закона за управление на отпадъците, за извършване на дейности по събиране, транспортиране, рециклиране и/или оползотворяване на отпадъци на територията на общината, и/или комплексно разрешително, издадено по глава седма, раздел 2 от Закона за опазване на околната среда.
	(2). С договорите по ал. 1 се урежда разделното събиране на отпадъци от домакинствата, административните, социалните и обществените сгради, заведенията за обществено хранене, търговските обекти и обектите за отдих, забавления и туризъм.

Раздел ІІ
ПРАВА И ЗАДЪЛЖЕНИЯ НА ФИЗИЧЕСКИТЕ И ЮРИДИЧЕСКИТЕ ЛИЦА
	
	Чл. 5. (1) Лицата, при чиято дейност се образуват отпадъци и притежателите на отпадъци ги третират самостоятелно или ги предоставят за събиране, транспортиране и третиране на лица, които имат право да извършват тези дейности в съответствие с изискванията на Закона за управление на отпадъци.
	(2) Когато отпадъците са предадени за подготовка преди оползотворяване или обезвреждане на лицата по ал. 1, не отпада отговорността на първоначалния причинител или притежател за извършване на цялостното оползотворяване или обезвреждане на отпадъците.
	(3) Лицата, които събират и транспортират отпадъци, ги предават за третиране в подходящи инсталации, като спазват разпоредбите на ЗУО и настоящата Наредба.
	(4) Отговорността за организиране управлението на масово разпространени отпадъци се поема от производителя на продукта, в резултат, на чиято употреба се образуват отпадъците, при условията на ЗУО.

	Чл.6. (1) Физическите и юридическите лица имат право:
	1. Да правят предложения за подобряване на организацията и изпълнението на дейностите по събиране, транспортиране и третиране на отпадъците и поддържане на чистотата на териториите за обществено ползване;
	2. Да сигнализират на общинската администрация за нарушения на разпоредбите на Закона за управление на отпадъците /ЗУО/ и настоящата Наредба;
	3. Да сигнализират на общинска администрация за неизпълнение или некачествено изпълнение на задълженията на лицата, извършващи дейностите по събиране, транспортиране и третиране на отпадъците и поддържане на чистотата на територията на общината.
	(2) Физическите и юридическите лица са длъжни:
	1. Да изхвърлят отпадъците си само в определените за целта съдове и места, като ги опазват и не допускат повреждането им, както и разпиляване на отпадъци извън тях;
	2. Да опазват и поддържат чистотата на територията на имотите /в т.ч. и незастроените/, на които са собственици, ползватели или наематели;
	3. Да почистват, в т.ч. и от сняг и поддържат чистотата на съответните прилежащи терени към сградите, дворните места и други имоти, които притежават или стопанисват;
	4. Да почистват и поддържат чистотата на терени- общинска собственост, които ползват за търговска дейност на открито, вкл. обезпечаването им с необходимия брой кошчета;
	5. Да спазват регламентирания с настоящата Наредба ред за събиране, транспортиране и третиране на видовете отпадъци;
	6. Да съдействат на контролните органи при констатиране на нарушенията.
	(3) Забранява се:
	1. Замърсяването на всички обществени места с хартии, опаковки, остатъци от цигари, хранителни отпадъци, стъкла, текстилни отпадъци, семки и други битови отпадъци, в това число и лекарства и други медицински принадлежности; 
	2. Изгарянето на автомобилни гуми, трева, отпадъци и други силно димящи предмети в дворовете, улиците, булевардите, площадите, парковете, градините и поречията;
	3. Извършване смяната на отработени масла на места, които не са оборудвани за целта, и в съдове, неотговарящи на изискванията;
	4. Миенето, гресирането и ремонтирането на моторни превозни средства на улиците, тротоарите, паркингите, площадите, зелените площи, местата за отдих  и край поречия и водоеми;
	5. Движението на неизправни и непочистени моторни и други превозни средства, които замърсяват уличните платна, пътищата и атмосферата;
	6. Заемането на тротоарите и уличните платна с амбалаж, стоки или строителни материали, извън необходимото технологично време за извършване на товаро- разтоварните работи;
	7. Оставянето на разпиляна смет при събирането и от лицата, обслужващи сметосъбиращите машини;
	8. Изхвърлянето в съдовете за разделно събиране на отпадъци, различни по вид от обозначените;
	9. Разместването на съдовете за отпадъци, без съответното разрешение от общинска администрация;
	10. Изваждането на отпадъци от съдовете за битови отпадъци или от съдовете за разделно събиране на отпадъци, освен от лицата, на които е възложено тяхното обслужване;
	11. Изхвърлянето в съдовете за смет на тор и животински отпадъци;
	12. Изхвърлянето в съдовете за смет на пожароопасни и избухливи вещества, сгур, строителни и промишлени отпадъци, вредни отпадъци, както и други отпадъци, които бяха повредили съдовете за смет, сметосъбиращите машини и създават опасност за живота и здравето на обслужващия ги персонал;
	13. Изхвърлянето на негодни за употреба батерии и акумулатори в съдовете за битови отпадъци или смесването им с други;
	14. Изливането на електролита от батерии и акумулатори в съдовете за отпадъци и на неразрешени за това места;
	15. Изгарянето, депонирането и умишленото нарушаване на целостта на излезли от употреба луминесцентни и други лампи, съдържащи живак;
	16. Запалването на отпадъци в съдовете за събиране на отпадъци и на площадките за разполагането им;
	17. Изхвърлянето на земни маси, строителни отпадъци и др. материали на места извън определените от общината;
	18. Транспортиране на строителни отпадъци и изкопни земни маси, които нямат опасни свойства, без разрешение от община Кърджали;
	19. Изоставянето или разкомплектоването ИУМПС върху имоти- държавна и общинска собственост.
	20. Транспортиране на материали, продукция, стоки и отпадъци по улиците на населените места и по републиканската и общинска пътна мрежа в община Кърджали, допускащи разпиляване и замърсяване на пътя;
	21. Извършването на дейности и изкупуване на черни и цветни метали, акумулаторна скрап, пластмаси, хартия и други отпадъци на нерегламентирани площадки и пунктове на територията на общината и в частни имоти;
	22. Паркирането на превозни средства по начин, който би попречил на събирането и извозването на отпадъците.


Глава трета
ОРГАНИЗАЦИЯ НА ДЕЙНОСТТА ПО ТРЕТИРАНЕ НА БИТОВИТЕ ОТПАДЪЦИ И ПОДДЪРЖАНЕ НА ЧИСТОТАТА
Раздел първи
ОРГАНИЗАЦИЯ НА ДЕЙНОСТТА ПО ТРЕТИРАНЕ НА БИТОВИТЕ ОТПАДЪЦИ

	Чл. 7. Дейности по събиране, съхранение, транспортиране, оползотворяване и/или обезвреждане на битови отпадъци могат да извършват лица, притежаващи разрешение или регистрация съгласно изискванията на Закона за управление на отпадъците.

	Чл. 8. (1) Кметът на общината изпълнява дейностите по чл. 7 самостоятелно или ги възлага чрез договор на лица, притежаващи разрешение или регистрация съгласно изискванията на ЗУО.
	(2) В договорите, отнасящи се до събирането, извозването и обезвреждането на битовите отпадъци, почистването на местата за обществено ползване, както и снегопочистването и зимното поддържане, се определят конкретните задължения на изпълнителя във връзка с почистването на уличните платна, площадите, алеите, парковете и другите територии от община Кърджали, предназначени за обществено ползване.

	Чл. 9. (1) Лицата, извършващи дейностите по чл. 7, имат право: 
	1. Да предлагат в изключителни случаи промени в технологичната и организационна схема на работа, целящи подобряване качеството на извършваните дейности;
	2. Да сигнализират общинска администрация за нарушения по смисъла на тази наредба, извършени от граждани, фирми и други организации;
	3. Да извършват и други дейности, в съответствие с издадените им по ЗУО разрешение или регистрация, които не са предмет на сключения с общината договор.
	(2) Лицата, извършващи дейностите по чл. 7, са длъжни:
	1. Да изпълняват дейностите, които са предмет на сключения договор, качествено и в съответствие с утвърдените графици, организационни и технологични схеми и при стриктно спазване на санитарно- хигиенните и екологични изисквания;
	2. Да изготвят и съгласуват с общинска администрация цялостна технологична и организационна схема на работа, включваща: местоположение на съдовете за отпадъци, маршрути за обслужването им, използваната техника за всеки конкретен район и дейност, дейностите по сметопочистване, миене на улуци, измиване и дезинфекция на съдовете за отпадъци, и други;
	3. Да съгласуват с общинска администрация за необходимостта от промени в технологичната и организационна схема на работа;
	4. В случаи на аварии и/или обстоятелства, възпрепятстващи изпълнението на дейността, незабавно да уведомят общинска администрация и предприемат необходимите действия за максимално бързото възстановяване на нормалния цикъл на работа;
	5. Да осигуряват, поддържат и да подновяват своевременно необходимата за изпълнение на възложените дейности материално- техническа база /машини, съоръжения, съдове за битови отпадъци и други/;
	6. Да не допускат замърсявания в процеса на извършваните от тях дейности;
	7. Да измиват и дезинфекцират използваните съдове за битови отпадъци, съгласно утвърдения график;
	8. Да измиват и дезинфекцират сметоизвозващите машини преди да напуснат депото.


Раздел втори
ПОДДЪРЖАНЕ НА ЧИСТОТАТА

	Чл.10. Почистването на пазарите, местата за улична търговия, паркингите, обществените гаражи, автогарите, жп гарите, административните, производствените, складовите помещения и други подобни, прилежащите към тях площи се осигурява от лицата, които ги стопанисват и експлоатират.

	Чл.11. Собствениците, наемателите и ползвателите на недвижими имоти или части от тях, са длъжни: 
	1. Да опазват, почистват и поддържат чистотата в сградите, незастроени части от имотите и дворовете;
	2. Да почистват тротоарите пред имотите от сняг и лед, а също така и ледените висулки от сградите. Почистването на ледените висулки трябва да се извършва при осигуряване на безопасността на преминаващите в близост граждани.

	Чл.12. (1) Фирмите и организациите, които образуват отпадъци различни от битовите, са длъжни да организират сами събирането и транспортирането им до инсталации за обезвреждане или на депо, в случай, че депонирането им е разрешено.
(2). Транспортирането на отпадъците, образувани от лицата по ал. 1, може да се извършва и от фирмите, притежаващи разрешително за дейности с отпадъци въз основа на сключен договор за заплащане на услугата по третиране на съответния вид отпадък.

	Чл.13.(1) Отговорен за дейностите по обезвреждане /депониране/ на битовите отпадъци и стопанисването на съоръжението /депото/ по време на неговата експлоатация и след това, е операторът на съоръжението за обезвреждане.
(2). Операторът на депото задължително трябва да притежава разрешение за дейността по чл. 35 от ЗУО.

	Чл.14. (1) Метенето на уличните платна, тротоарите, площадите, подлезите, надлезите, пешеходните алеи и на други обществени места, както и миенето на улиците, булевардите, площадите и тротоарите се извършва от специализирана фирма по чистотата по схема и график, утвърден от Кмета на Общината.
(2). Собствениците или наемателите на магазините, заведенията за хранене и развлечения и офисите са длъжни да почистват тротоарите пред обектите си от сняг и лед в течение на работното им време.

Глава четвърта
ДЕЙНОСТИ ПО УПРАВЛЕНИЕ НА ОТПАДЪЦИТЕ
Раздел първи
УПРАВЛЕНИЕ НА ЕДРОГАБАРИТНИ ОТПАДЪЦИ, БИОРАЗГРАДИМИ ОТПАДЪЦИ И БИОМАСИ

	Чл. 15. (1) Кметът на Общината организира събирането и транспортирането на едрогабаритни отпадъци и тяхното последващо обезвреждане.
(2). В изпълнение на своите задължения по ал. 1 кметът на Общината организира събирането на едрогабаритни отпадъци на територията на Общината периодично и определя местата за тяхното предаване, включително площадките за безвъзмездно предаване, и информира обществеността за местоположението им  и за условията за приемане на едрогабаритни отпадъци.
(3). Физическите и юридическите лица са длъжни да предават едрогабаритни отпадъци на определените за това места.
	
	Чл.16.	(1) Биоотпадъците от поддържане на обществени площи, паркове и градини се събират разделно. Тези отпадъци, както и отпадъците от зелените площи към търговски обекти, производствени, стопански и административни сгради се третират, чрез компостиране или анаеробно разграждане, по начин, който осигурява висока степен на защита на околната среда.
(2). Кметът на Общината отговаря за разделното събиране и съхраняването на отпадъците по ал. 1, в т.ч. определя местата за разполагане на необходимите елементи на системата за разделно събиране на отпадъците и предаването им за компостиране или анаеробно разграждане.

Раздел втори
УПРАВЛЕНИЕ НА СТРОИТЕЛНИ ОТПАДЪЦИ И ЗЕМНИ МАСИ

	Чл.17. Управлението на строителните отпадъци по време на строителство и от премахването на строежите се извършва по реда, определен с Наредбата за управление на строителните отпадъци и за влагане на рециклираните строителни материали и при спазване на изискванията на ЗУО.

	Чл.18. Извършването на дейностите по събиране, транспортиране и/или третиране на земни маси и строителни отпадъци /вкл. строителните отпадъци от вътрешни преустройства и текущи ремонти на сгради и съоръжения/, е задължение на собственика, инвеститора, възложителя или изпълнителя на дейността, от която са формирани.
	
	Чл.19. При извършване на строителство, включително вътрешни преустройства и текущи ремонти на сгради и съоръжения, задължените лица, свързани със строителството и премахването, са длъжни:
 	1. Да съхраняват отпадъците на територията на обекта до момента на тяхното транспортиране;
	2. Да не допускат по време на строителството замърсяване на тангиращите с обекта тротоари, улични платна, зелени площи и други терени със строителни материали, строителни отпадъци и земни маси и замърсяване на околното пространство с прахови частици;
	3. Да транспортират отпадъците до определеното за целта депо/съоръжение или да ползва специализиран контейнер, предоставен му от лица, имащи разрешение за извършване на такава дейност;
	4. Да не допуска при транспортиране на строителните отпадъци и земни маси замърсяване на уличните платна;
	5. Да не допуска формирането на временни депа за изкопни земни маси без издадено писмено разрешение от община Кърджали или писмено разрешение от собствениците на частния терен;

	Чл.20. За обезвреждане и/или оползотворяване на СО и ЗМ, притежателите им заплащат цена на услугата в лв./тон на съответния оператор.

	Чл.21. (1) Отговорност за обезвреждане и/или оползотворяване на СО и ЗМ и стопанисването на депото и/или други инсталации или съоръжения по време на експлоатация и след това носи операторът.
	(2) Приемането на строителните отпадъци или земни маси на съответното депо за обработка се удостоверява с кантарна бележка, заверено с печат на дружеството.


Раздел трети
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ПРОИЗВОДСТВЕНИ ОТПАДЪЦИ

	Чл.22. (1) Производствените отпадъци, които нямат характер на опасни отпадъци, се третират: 
	1. От причинителя, в собствени съоръжения съгласно одобрен от компетентните органи проект на производствената дейност, съгласно изискванията на ЗУО;
	2. От лицата, на които е издадено разрешение, комплексно разрешително или регистрационен документ по чл. 35 от ЗУО за съответната дейност.
	(2). Предаването и приемането на производствените отпадъци за съответното третиране и/или транспортиране се извършва въз основа на договор.

	Чл.23. Всички разходи за третиране и транспортиране на производствените отпадъци са за сметка на притежателя им, ако друго не е договорено.


Раздел четвърти
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ОПАСНИ ОТПАДЪЦИ ОТ БИТА

	Чл.24.  Производството, събирането и транспортирането на опасни отпадъци, както и тяхното съхранение и третиране се извършват при условия, осигуряващи защита за околната среда и човешкото здраве, включително чрез мерките за контрол на отпадъците и осигуряване на възможност за тяхното проследяване от образуването до окончателното им третиране, при спазване на изискванията на ЗУО.
	Чл.25. Третирането на опасни отпадъци се извършва от лица, притежаващи разрешение по чл. 35 от ЗУО или комплексно разрешително, издадено по реда на Закона за опазване на околната среда.

	Чл.26. Опасните отпадъци от бита се предават за оползотворяване и/или обезвреждане на общинските площадки за безвъзмездно предаване на разделно събрани отпадъци от домакинствата, разположени на територията на община Кърджали или на лица, притежаващи разрешение по чл. 35 от ЗУО или комплексно разрешително, издадено по реда на Закона за опазване на околната среда.

	
Раздел пети
ОРГАНИЗАЦИЯ НА ДЕЙНОСТИТЕ ЗА РАЗДЕЛНО СЪБИРАНЕ НА ОТПАДЪЦИ

	Чл.27. (1) Кметът на Общината организира дейностите по разделно събиране на масово разпространени отпадъци и оказва съдействие на организациите за оползотворяване на масово разпространени отпадъци, в т.ч. определя местата за разполагане на необходимите елементи на системите за разделно събиране и местата за предаване на масово разпространени отпадъци.
(2). Лицата, пускащи на пазара продукти, след употребата на които се образуват масово разпространени отпадъци, отговарят за разделното им събиране и третиране и за постигане на съответните цели за разделно събиране, повторна употреба, рециклиране и/или оползотворяване, определени с наредбите по ЗУО.

	Чл.28. (1) Лицата, при чиято дейност се образуват оползотворими отпадъци от хартия и картон, метали, пластмаси и стъкло, са длъжни да: 
	1. Събират оползотворими разделно от неоползотворими и биоразградими битови отпадъци /БО/.
	2. Предават и/или изхвърлят в определените за целта съдове или места.
	3. Спазват указанията за изхвърляне на разделно събрани специфични отпадъци, посочени на съдовете за разделно събиране, както и да привеждат отпадъците във възможно най- малък обем, да ги почистват от отпадъците от хранителни и/или други остатъци или примеси и да не смесват оползотворими отпадъци със смесените БО.
	4. Не изхвърлят други отпадъци в съответния вид контейнер за разделно събиране освен обозначените.
	5. Не поставят отпадъците извън съдовете за разделно събиране, независимо от обема им.
	6. Не изваждат отпадъците от съдовете за разделно събиране.
	(2) Лицата, извършващи търговска дейност в търговски обекти, производствени и стопански сгради, здравни заведения, заведения за хранене и развлечения, обекти за комунални и други услуги, хотели и други места за настаняване и съпътстващи производството занаятчийски дейности, са длъжни да:
	1. Събират разделно в специализирани съдове и/или чували оползотворими отпадъци от хартия и картон, метали, пластмаси и стъкло, като вземат мерки за тяхното временно съхранение на територията на обекта до предаването им за оползотворяване.
	2. Предават разделно събраните отпадъци за оползотворяване на лица, притежаващи разрешение, комплексно разрешително или регистрационен документ по чл. 35 от ЗУО и/или с организация. 

	Чл. 29. (1) Площадките за предаване на отпадъци от хартия, картон, пластмаси и стъкло трябва да отговарят на следните изисквания:
	1. Да са оградени, с осигурена охрана и контролно – пропускателен пункт, с изградена инфраструктура, с покритие от асфалт и/или бетон.
	2. Да са с достатъчна складова площ – закрита или закрит контейнер за съхраняване на приетите отпадъци: хартия, картон, видовете пластмаси /PET, LDPE, HDPE/ и др. и стъкло по видове.
	3. Да са снабдени с кантар за измерване на приетите количества.
	4. Да имат схема с обозначение на всички зони на територията на площадката.
	5. Да притежават документ по чл. 35 от ЗУО и изпълняват изискванията от ЗУО и подзаконовите нормативни актове по прилагането му.
	(2) На площадките следва да се води отчетност по Наредба 1 за реда и образците, по които се предоставя информация за дейностите по отпадъците.

	Чл.30. Площадките за приемане на отпадъци от хартия и картон, пластмаси и стъкло подлежат на вписване в регистър, поддържан от кмета на общината, съгласно ЗУО.

	Чл.32. Регистърът се води и поддържа в електронен вид от Отдел ”Опазване на околната среда”.


Раздел шести
УПРАВЛЕНИЕ НА НЕГОДНИ ЗА УПОТРЕБА БАТЕРИИ И АКУМУЛАТОРИ

	Чл.33. За разделното събиране, транспортирането, съхраняването, предварителното третиране, рециклирането, оползотворяването и/или обезвреждането на негодни за употреба батерии и акумулатори (НУБА) се прилагат разпоредбите на Наредбата за батерии и акумулатори и за негодни за употреба батерии и акумулатори.
	Чл. 34. (1). Кметът на общината: 
	1. Организира дейностите по разделно събиране на портативни и автомобилни НУБА и/или оказва съдействие на организациите за оползотворяване на НУБА, в т.ч. определя местата за разполагане на необходимите елементи на системите за разделно събиране и местата за предаване на портативни и автомобилни НУБА.
	2. Организира изпълнението на задълженията си за участие в системите за разделно събиране на портативни и автомобилни НУБА, съгласно разпоредбите на ЗУО, като сключва договори със:
	а/ организации по оползотворяване на НУБА, притежаващи разрешение, издадено по реда на глава пета, раздел трети от ЗУО, и/или
	б/ други лица, притежаващи разрешение или регистрационен документ, издаден по реда на глава пета, раздели 1 и 2 от ЗУО, за извършване на дейности по събиране, транспортиране, рециклиране и/или оползотворяване на НУБА на територията на общината и/или комплексно разрешително, издадено по реда на глава седма, раздел 2 от ЗООС.

	Чл. 35. (1).Лицата, извършващи дейности по третиране на НУБА, трябва да притежават:
	1. Разрешение, издадено по глава пета, раздел 1 от ЗУО, или
	2. Комплексно разрешително, издадено по реда на глава седма, раздел 2 от ЗООС.

	Чл. 36. (1) Местата за разполагане на съдовете за събиране на портативни и/или автомобилни НУБА, включват и местата за продажба на батерии и акумулатори на територията на общината.

	Чл. 37. (1).Лицата, които извършват продажба на портативни и/или автомобилни батерии и акумулатори на крайните потребители, са задължени: 
	1. Да приемат без заплащане от страна на крайните потребители портативни и/или автомобилни НУБА от същия вид, който продават, през цялата продължителност на работното време на обекта.
	2. Да поставят съдове за разделно събиране на портативни и/или автомобилни НУБА на територията на обекта, където извършват продажбата.
	3. Да поставят на видно място в търговските обекти табели, съдържащи информация за възможностите и начина за обратно приемане в търговския обект на НУБА, другите налични места за предаване на НУБА, при продажба на автомобилни батерии и акумулатори, табелите трябва да съдържат информация, че НУБА се събират задължително с електролит.
	(2) Дейностите по ал. 1, т. 1 и 2 се извършват въз основа на сключен договор с организация по оползотворяване на НУБА или с лица, които пускат на пазара портативни и/или автомобилни батерии и акумулатори и изпълняват задълженията си индивидуално, и/или с лица, извършващи дейности по третиране на НУБА.
	(3) С договорите по ал.2 се гарантира, че портативни и/или автомобилни НУБА ще бъдат предадени за рециклиране на лицата, извършващи дейности по третиране на НУБА.

	
Раздел седми
УПРАВЛЕНИЕ НА ОТРАБОТЕНИ МАСЛА И ОТПАДЪЧНИТЕ НЕФТОПРОДУКТИ

	Чл. 38. За разделното събиране, съхраняването, транспортирането, оползотворяването и обезвреждането на отработени масла и отпадъчни нефтопродукти се прилагат разпоредбите на Наредбата за отработените масла и отпадъчните нефтопродукти.
	Чл. 39.(1). Кметът на общината:
	1. Определя местата за смяна на отработени моторни масла на територията на общината, без да възпрепятства дейността на лицата, сключили договор с организация по оползотворяване, и/или на лицата, които изпълняват задълженията си индивидуално, и информира обществеността за местоположението им за условията за приемане на отработени масла.
	2. Съдейства за извършване на дейностите по събиране и съхраняване на излезли от употреба масла и предаването им за оползотворяване или обезвреждане.
	(2) Кметът на общината извършва дейностите по ал. 1 в следните случаи:
 	1. По т.1- когато местата за смяна на отработени моторни масла са разположени върху общински имот;
 	2. По т. 2- когато има сключен договор за извършване на дейностите по събиране на отработени масла и предаването им на инсталации за оползотворяване и/или обезвреждане със:
	а/ организация по оползотворяване на отработени масла;
	б/ лица, които пускат на пазара масла и изпълняват задълженията си индивидуално;
	в/ други лица, притежаващи разрешение или регистрационен документ, издаден по реда на глава пета, раздели 1 и 2 от ЗУО, за извършване на дейностите по събиране, транспортиране, регенериране и/или оползотворяване на отработени масла, и/или комплексно разрешително, издадено по реда на глава седма, раздел 2 от ЗООС.

	Чл. 40.(1) Лицата, които пускат на пазара масла, осигуряват за своя сметка разделно събиране, съхраняването, транспортирането, оползотворяването и обезвреждането на отработени масла.
	(2) Лицата по ал. 1 извършват дейностите при наличие на: 
	1. Съответния документ по чл. 35 от ЗУО, и/или
	 2. Сключен договор с други лица, притежаващи съответните документи по чл. 35 от ЗУО.

	Чл. 41. Лицата, извършващи дейности по събиране и транспортиране на отработени масла и отпадъчни нефтопродукти, трябва да притежават регистрационен документ, издаден по реда на глава пета, раздел втори от ЗУО.

	Чл. 42. Отработените масла и отпадъчните нефтопродукти се събират и съхраняват разделно по видове с кодове и наименования съгласно изискванията на Наредбата за отработените масла и отпадъчните нефтопродукти или по начин, който позволява тяхното регенериране, оползотворяване и/или обезвреждане.

	Чл. 43. Събирането и/или съхраняването на отработени масла и/или отпадъчни нефтопродукти се извършва: 
	1. В места за смяна на отработени масла.
	2. На площадки за предварително съхраняване по смисъла на ЗУО- в резултат на експлоатация на техника и оборудване.
	3. В събирателни пунктове, обособени самостоятелно или като част от площадките, на които са разположени съоръжения и инсталации за оползотворяване и/или обезвреждане на отработени масла и отпадъчни нефтопродукти.

	Чл. 44. Местата за смяна на отработени масла, площадките за предварително съхраняване и събирателните пунктове за отработените масла и отпадъчни нефтопродукти, както и обособените части от площадки, на които се извършват дейности с отработени масла и/или отпадъчни нефтопродукти, трябва да отговарят на изискванията, предвидени с Наредбата за отработените масла и отпадъчните нефтопродукти.



Раздел осми
УПРАВЛЕНИЕ НА ИЗЛЯЗЛО ОТ УПОТРЕБА ЕЛЕКТРИЧЕСКО И ЕЛЕКТРОННО ОБОРУДВАНЕ

	Чл. 45. (1) Лицата, извършващи дейности по третиране на излязло от употреба електрическо и  електронно оборудване /ИУЕЕО/ , трябва да притежават:
	1. Разрешение, издадено по реда на чл. 35, ал. 1 от ЗУО, или
	2. Комплексно разрешително, издадено по реда на глава седма, раздел II от ЗООС. 
	(2) Не се изисква разрешение за събиране на излязло от употреба електрическо и  електронно оборудване в обектите на дистрибуторите и лицата, предлагащи ЕЕО за продажба на крайните потребители.

	Чл. 46. Кметът на общината:
	1. Оказва съдействие на организациите по оползотворяване, в т. ч. определя местата за разполагане на необходимите елементи на системите за разделно събиране и местата за предаване на Излязло от употреба електрическо и  електронно оборудване;
	2. Организира изпълнението на задълженията си за участие в системите за разделно събиране на ИУЕЕО, като сключва договори със:
	а/ организации по оползотворяване на ИУЕЕО, и/или
	б/ лица, които изпълняват задълженията си индивидуално, и/или
	в/ други лица, притежаващи документ по чл. 35 от ЗУО, за извършване на дейности по събиране, транспортиране, рециклиране и/или оползотворяване на отпадъци на територията на общината.

	Чл. 47. Дистрибуторите и лицата, които извършват продажба на ЕЕО на крайните потребители, са задължени:
	1. Да приемат без заплащане от страна на крайните потребители Излязло от употреба електрическо и  електронно оборудване, образувано в бита, в същото количество, от същия вид или изпълняващо същите функции, както и закупеното от потребителя в рамките на работното време на обекта;
	2. Да поставят съдове за събиране на ИУЕЕО, образувано в бита, на територията на обекта, където извършват продажбата.

	Чл. 48. Местата за разделно събиране на излязло от употреба електрическо и  електронно оборудване, включително тези, разположени в обекти, където се извършва продажба на ЕЕО се обозначават с табели "Събирателен пункт за излязло от употреба електрическо и електронно оборудване".

	Чл. 49. (1) Излязло от употреба електрическо и електронно оборудване се събира, съхранява и транспортира по начин, който оптимизира повторната му употреба, рециклирането и оползотворяването му.
	(2) Забранява се чупенето на излезли от употреба газоразрядни лампи и електроннолъчеви тръби, и с цел предотвратяване на случайното им счупване се предприемат съответните мерки.
	 (3) Лицата, извършващи продажба на газоразрядни лампи на крайни потребители са задължени  безплатно да приемат обратно излезлите от употреба лампи в количество на еднократно закупените от клиента лампи, като осигуряват и безопасното им съхранение.

	Чл. 50. Забранява се:
	1. Изхвърлянето на излезли от употреба луминесцентни лампи и Излязло от употреба електрическо и  електронно оборудване, в съдовете за битови отпадъци, както и смесването им с други отпадъци, възпрепятстващи тяхното последващо оползотворяване, рециклиране и/или третиране; 
	2. Третиране на ИУЕЕО без нужното разрешително по ЗУО.



Раздел девети
УПРАВЛЕНИЕ НА ИЗЛЕЗЛИ ОТ УПОТРЕБА МОТОРНИ ПРЕВОЗНИ СРЕДСТВА

	Чл. 51. (1) Изискванията за събиране, транспортиране и третирането на излезлите от употреба моторни превозни средства /ИУМПС/ са съгласно Наредба за излезли от употреба моторни средства.
	(2) Настоящата наредба се прилага за ИУМПС, които се намират върху държавна или общинска собственост и собствениците им не са ги предали на площадки за събиране и съхраняване или в центрове за разкомплектоване, както и за ИУМПС, на които табелите с регистрационните номера липсват и не могат да бъдат издирени по надлежния ред.

	Чл. 52. Забранява се:
	1. Предаването или изхвърлянето на излезли от употреба моторни превозни средства или на отпадъци от МПС по начини, различни от предвидените в наредбата и на нерегламентирани места;
	2. Предаването на ИУМПС на лица, които не притежават разрешение , издадено по реда на ЗУО, или комплексно разрешително, издадено по реда на глава седма, раздел II от Закона за опазване на околната среда.


Раздел десети
УПРАВЛЕНИЕ НА ИЗЛЕЗЛИ ОТ УПОТРЕБА АВТОМОБИЛНИ ГУМИ

	Чл.53. Изискванията за събирането, транспортирането и третирането на излезлите от употреба гуми /ИУГ/ са съгласно Наредбата за изискванията за третиране на излезли от употреба гуми.
	Чл. 54. (1)  Кметът на общината: 
	1. Определя местата за събиране на ИУГ на територията на общината, без да възпрепятства дейността на лицата, сключили договор с организация по оползотворяване, и/или на лицата, изпълняващи задълженията си индивидуално, и информира обществеността за местоположението им и за условията на приемане на ИУГ; 
	2. Съдейства за извършване на дейностите по събиране и съхраняване на ИУГ и предаването им за оползотворяване или обезвреждане.
	(2) Кметът на общината извършва дейностите по ал. 1 в следните случаи:
	1. По т. 1- когато местата за събиране на ИУГ са разположени върху общински имот, и 2. По т. 2- когато има сключен договор за извършване на дейностите по събиране и съхраняване на ИУГ и предаването им за оползотворяване или обезвреждане със:
а/ организация по оползотворяване на ИУГ;
б/ лицата, които пускат на пазара гуми, които изпълняват задълженията си по наредбата индивидуално.
	(3) За извършване на дейностите по ал. 1, т. 2 кметът на общината сключва договори с лицата, извършващи дейностите по събиране, съхраняване, транспортиране, оползотворяване или обезвреждане на ИУГ, и притежаващи съответния документ по чл. 35 от ЗУО.
	Чл. 55. (1) Събиране и/или съхраняването на ИУГ се извършва на площадки за събиране и/или съхраняване на ИУГ, обособени самостоятелно или като част от площадките, на които са разположени съоръженията и инсталации за оползотворяване или обезвреждане на ИУГ. 
	(2) Лицата извършващи продажба и/или смяна на гуми, в т.ч. мобилните сервизи за гуми, сключват договор с организация по оползотворяване на ИУГ, с лица, които пускат на пазара гуми и изпълняват задълженията си индивидуално и/или притежават съответния документ по чл. 35 от ЗУО.

	Чл. 56. Дейностите по оползотворяване или обезвреждане на ИУГ се извършват в съответствие със ЗУО и подзаконовите нормативни актове по прилагането му с цел предотвратяване на възможните вредни въздействия върху човешкото здраве и околната среда.

	Чл. 57. Излезлите от употреба гуми, образувани в резултат на разкомплектоването на излезли от употреба моторни превозни средства:
	1. Се предават за оползотворяване на лицата, извършващи дейностите по събиране, съхраняване, транспортиране, оползотворяване или обезвреждане на ИУГ, притежаващи съответния документ по чл. 35 от ЗУО, като разходите са за сметка на лицата пускащи на пазара МПС.

Раздел единадесети
УПРАВЛЕНИЕ НА ОТПАДЪЦИ ОТ ЧЕРНИ И ЦВЕТНИ МЕТАЛИ

	Чл.58.(1) Предаването и приемането на отпадъци от черни и цветни метали /ОЧЦМ/, които нямат битов характер, включително тези, които представляват кабели и електропроводници от всякакъв вид и размер, елементи на електронната съобщителна инфраструктура, елементи и части от подвижния железопътен състав, железния път, включително осигурителните, сигнализационните и съобщителните съоръжения и всякакви инсталации към тях, всякакви елементи и части от пътната инфраструктура, като пътни знаци, мантинели, метални капаци от шахти, части от уличното осветление или воднонапоителни системи и съоръжения, както и на металосъдържащи паметници или части или елементи от тях, се извършва само при наличие на сертификат за произход, издаден от лицата, при чиято дейност се образуват, и въз основа на сключен писмен договор.
	(2). Физическите лица могат да предават ОЧЦМ само с битов характер, при наличие на декларация за произход.
	(3). Предаването на отпадъци в случаите по ал. 2 се извършва възмездно на площадките за предаване на разделно събрани отпадъци от домакинствата или чрез кампании за разделно събиране от отпадъци от домакинствата, организирани от Кмета на община Кърджали.
	(4). Сертификатът и декларацията за произход на ОЧЦМ се попълват по образец, утвърден от Министъра на околната среда и водите.
	(5). Отпадъците по ал. 1 се съхраняват и подготвят за оползотворяване отделно от останалите ОЧЦМ.
	(6). Лицата, извършващи дейности по приемане, временно съхранение и третиране на ОЧЦМ, са длъжни да притежават съответно комплексно разрешително, разрешително или регистрационен документ по чл. 35 от ЗУО.
	(7). Площадките, на които се извършват дейности с ОЧЦМ, като и самите дейности трябва да отговарят на разпоредбите на глава трета от ЗУО, съответните подзаконови актове и на нормативните изисквания за опазване на човешкото здраве и околната среда.

Глава пета
ФИНАНСИРАНЕ

	Чл. 59. Финансиране на дейностите по управление на отпадъците и поддържане на чистотата на териториите за обществено ползване се осъществява чрез събиране на такса за битови отпадъци, определена в годишен размер въз основа на одобрена план-сметка за приходите и разходите за дейностите по поддържане на чистотата, събиране, извозване и оползотворяване/обезвреждане на отпадъците за съответната година.

	Чл. 60. (1) Разходите за управление на дейностите с отпадъци се предвиждат по бюджета на Община Кърджали, съгласно Закона за местните данъци и такси /ЗМДТ/.
	(2) Когато причинителите на отпадъци са неизвестни, разходите по възстановяването на качествата на околната среда се поемат от лицата, в чието държане се намират отпадъците.
	(3) Всички разходи за възстановяване на качествата на околната среда и за разкриване на действителния причинител се възстановяват от него.
	(4) Кметът и общинската администрация планират необходимите финансови средства за осигуряване изпълнението на Общинската програма за управление на отпадъците и предлагат за приемане от Общинския съвет план-сметка за разходите за услугите по управление на отпадъците и размера на такса „битови отпадъци”.


Глава шеста
КОНТРОЛ И АДМИНИСТРАТИВНО- НАКАЗАТЕЛНИ РАЗПОРЕДБИ

	Чл. 61. (1) Кметът на община Кърджали или оправомощени от него със заповед длъжностни лица организират контрола по спазване на наредбата.
	(2) Установяването на нарушенията по настоящата наредба, налагането на глоба или имуществена санкция, издаването, обжалването и изпълнението на наказателните постановления се извършва по реда, определен в Закона за административните нарушения и наказания.
	(3) Наказателните постановления се издават от Кмета на община Кърджали или упълномощен от него зам. кмет. 

	Чл. 62. (1) Длъжностните лица, извършващи проверки по тази наредба, имат право: 
	1. Да установяват самоличността на лицето/ата, които са обект на проверката; 
	2. На достъп до всички обекти и цялата документация, необходима за осъществяване на проверката; 
	3. Да влизат след осигурен достъп от страна на собственика, ползвателя или наемателя в недвижими имоти, обект на проверка; 
	4. Да изискват писмени и устни обяснения от проверяваното лице и всеки, който работи за него;
	5. Да привличат външни експерти в съответната област, когато проверката е сложна или изисква специални знания. 
	(2) Ако при проверката на място бъде констатирана липса на документи, удостоверяващи спазването на установените изисквания, на проверяваното лице се определя 7-дневен срок за представянето им.
	(3) При констатирани нарушения контролните органи дават задължително предписание и определят срок за отстраняване на нарушенията.

	Чл. 63. При извършване на проверките длъжностните лица, оправомощени със заповед на Кмета на общината, съставят констативни протоколи и/или актове за установяване на административни нарушения. В протоколите се отразяват констатираните факти и обстоятелства и се дават задължителни предписания с посочване на срокове за отстраняване на нарушенията и лица, отговорни за изпълнението им. 

	Чл. 64. За допуснати нарушения по тази наредба се прилагат административно-наказателните разпоредби на Глава шеста, Раздел втори на Закона за управление на отпадъците. 

ДОПЪЛНИТЕЛНИ РАЗПОРЕДБИ
[bookmark: _GoBack]	§ 1. По смисъла на тази наредба:
	1. „Битови отпадъци” са отпадъците, които се получават в резултат на жизнената дейност на хората по домовете, в административни, социални и обществени сгради. Към тях се приравняват и отпадъци от търговски обекти и съпътстващи производството занаятчийски обекти за отдих и забавления, които по своя характер и състав са сравними с отпадъците от домакинствата, нямат характер на опасни отпадъци и в същото време тяхното количество или състав няма да попречи на третирането им съвместно с битовите, с изключение на производствени отпадъци и отпадъци от селското и горското стопанство.
	2. „Биоотпадъци” са биоразградими отпадъци от парковете и градините, хранителни и кухненски отпадъци от домакинствата, ресторантите, заведенията за обществено хранене и търговските обекти, както и подобни отпадъци от предприятията на хранително-вкусовата промишленост
	3. „Депо” е съоръжение за обезвреждане на отпадъци, което се намира на земята или под земята, вкл. тези на територията на предприятията (депа, в които причинителят на отпадъци ги обезврежда  непосредствено до мястото на образуването им). Към депата не се включват съоръженията за временно съхранение на отпадъците и тези, в които отпадъците се претоварват или третират преди по-нататъшната им обработка или рециклиране. Депото за отпадъци е комплексен обект, който включва:
	а) инженерно съоръжение, предназначено за организирано складиране на отпадъци за повече от шест месеца по начин, който не представлява опасност за човешкото здраве и околната среда и, за което не се предвижда последващо третиране на отпадъците;
	б) спомагателни и обслужващи сгради, съоръжения и инсталации, в съответствие с неговата специфика, технология на депониране и вида на депонираните отпадъци.
	4. „Депониране на отпадъци” е метод, при който не се предвижда последващо третиране на отпадъците и представлява складиране на отпадъци за срок, по-дълъг от три години за отпадъци, предназначени за оползотворяване и една година за отпадъци предназначени за обезвреждане по начин, който не представлява опасност за човешкото здраве и околната среда.
	5. „Едрогабаритни отпадъци” са битови отпадъци, различни от ИУЕЕО, които поради своите размери и тегло не могат да се поставят в съдовете за твърди битови отпадъци и създават затруднения при товаренето им;
	6. „Излязло от употреба електрическо и електронно оборудване” е електрическо и електронно оборудване, което е отпадък по смисъла на §1, т.17 от допълнителните разпоредби на ЗУО, включително всички компоненти, части и консумативи, които са част от ЕЕО в момента, в който притежателят му се освобождава от него.
	7. „Изоставено регистрирано моторно превозно средство” е излязло от употреба моторно превозно средство, което се намира върху имот – държавна или общинска собственост, изоставено е от собственика си и той не се яви пред компетентните органи в тримесечен срок от уведомяването му по надлежния ред.
	8. „Излязло от употреба МПС” е отпадък по смисъла на §1, т.17 от допълнителните разпоредби на ЗУО, отговарящ на едно или повече от следните условия:
	а) моторно превозно средство с прекратена регистрация, за което има изрично писмено уведомление от лицензиран застраховател, съгласно чл.18а, ал.2, т.1 от Наредба № I-45 от 2000 г.;
	б) моторно превозно средство, на което не е заверен знакът за технически преглед съгласно чл.32д от Наредба № I-45 от 2000 г. или съгласно чл.38 от Наредба № Н-32 от 2011 г. за повече от две години от определената му дата за следващ преглед за проверка на техническата му изправност, в случай че то се намира върху държавна или общинска собственост;
	в) изоставено регистрирано МПС.
	9. „Краен потребител на батерии и акумулатори” е физическо или юридическо лице, което придобива батерии и акумулатори за свои нужди, а не за пускане на пазара.
	10. „Масла” са продукти, получени от базови минерални и/или синтетични масла и добавки и предназначени за използване в качеството им на смазочни материали, среда за предаване на усилие и топлина, диелектрични и технологични течности, в т. ч.: моторни, компресорни, турбинни масла, течности за хидравлични трансмисии, масла за зъбни предавки, масла за обработка на метали, формовъчни и антикорозионни масла, електроизолационни масла.
	11. „Масово разпространени отпадъци” (МРО) са отпадъци, които се образуват след употреба на продукти от многобройни източници на територията на цялата страна и поради своите характеристики изискват специално управление.
	12. „Моторни масла” са масла за бензинови и дизелови двигатели, както и за газотурбинни двигатели, в т. ч. за:
а) товарни и лекотоварни автомобили;
б) леки автомобили;
в) авиационни бутални двигатели;
г) корабни двигатели.
	13. „Негодни за употреба батерии и акумулатори“ (НУБА)  са батерии или акумулатори, които не могат да бъдат използвани за целите, за които са произведени, и са отпадък по смисъла на §1, т.17 от допълнителните разпоредби на ЗУО.
	14. „Обезвреждане на отпадъците” е всяка дейност върху отпадъците (депониране, преработване, изгаряне и др.), различно от оползотворяване, дори когато дейността има като вторична последица възстановяването на вещества или енергия.
	15. „Обществени места” са всички места, които са обществено достъпни и/или предназначени за обществено ползване, без оглед на собствеността или правото на достъп, включително уличните платна, площади, пешеходни алеи, паркове, квартални градинки, спирки на градския транспорт, части от тротоари и други подобни, които не са определени като прилежащи части.
	16. „Опасни отпадъци“ са отпадъците, чийто състав, количество и свойства създават риск за човешкото здраве и околната среда, притежават едно или повече свойства, които ги определят като опасни, и/или съдържат компоненти, които ги превръщат в опасни, съгласно Наредбата за реда и начина за класифициране, етикетиране и опаковане на химични вещества и смеси, приета с Постановление № 182 на Министерския съвет от 2010 г. (ДВ, бр. 68 от 2010 г.), или всяко вещество или смес, които попадат поне в една от  класовете или категории на опасност, установени в Приложение I на Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси (OB, L 353, 31 декември 2008 г.)
	17. „Оператор” е  всяко физическо или юридическо лице, по отношение на което е налице една от следните характеристики:
	1. експлоатира определено собствено предприятие, съоръжение и/или инсталация;
	2. контролира експлоатацията на определено предприятие, съоръжение и/или инсталация;
	3. разпорежда се и взема решения относно настоящото или бъдещото функциониране на предприятието, съоръжението и/или инсталацията.
	18. „Оползотворяване на материали от строителни отпадъци” са всички дейности по оползотворяване на строителни отпадъци с изключение на изгаряне с оползотворяване на енергия и преработването в материали, които се използват като гориво. Оползотворяването включва и дейностите по подготовка за повторна употреба, рециклирането или друго материално оползотворяване.
	19. „Отпадък” е вещество, предмет или част от предмет, от който притежателят се освобождава, възнамерява да се освободи, или е длъжен да се освободи по смисъла на §1, т.17 от ЗУО.
	20. „Отпадъци от МПС“ са отпадъци по смисъла на §1, т.17 от допълнителните разпоредби на ЗУО и включват:
а) излезли от употреба моторни превозни средства;
б) материали и компоненти от МПС и от ИУМПС.
	21. „Отпадъци от електрическо и електронно оборудване“ е електрическо и електронно оборудване, което е отпадък по смисъла на §1, т.17 от допълнителните разпоредби на ЗУО, включително всички компоненти, части и консумативи, които са част от ЕЕО в момента, в който притежателят му се освобождава от него.
	22. „Отпадъци от черни и цветни метали” са технологичните отпадъци, получени от добива, преработката или механичната обработка на цветни и черни метали и сплавите им, бракуваните машини, съоръжения, детайли и конструкции от производствен, строителен или битов характер с изключение на опасните отпадъци.
	23. „Отпадъци от черни и цветни метали с битов характер” са отпадъци от черни и цветни метали (ОЧЦМ), получени в резултат на жизнената дейност на хората по домовете, в административни, социални и обществени сгради. Към тях се приравняват и отпадъците от черни и цветни метали, получени от търговски обекти, занаятчийски дейности, обекти за отдих и забавления.
	24. „Отработени масла” са всички смазочни или индустриални масла на минерална или синтетична основа, негодни за употреба по първоначалното им предназначение, като отработени моторни и трансмисионни масла, смазочни масла, турбинни и хидравлични масла по смисъла на §1, т.21 от допълнителните разпоредби на Закона за управление на отпадъците
	25. „Отпадъчни нефтопродукти” са всички течни, полутечни или твърди отпадъци на нефтена основа или техни смеси:
	а) които се отделят при съхраняването на нефт и течни горива;
	б) отпадъци от почистване на транспортни резервоари и резервоари за съхраняване на нефт и течни горива;
	в) отпадъци от маслено-водна сепарация;
	г) отпадъци от течни горива;
	д) отпадъци от преработка на нефт;
	е) утайки и емулсии, получени от различни производства;
	ж) нефтосъдържащи отпадъци – резултат от нормалната експлоатация на кораби.
	26. „Преработване на отпадъци” е дейност, която променя свойствата или състава на отпадъците, като ги превръща в суровини за производство на крайни продукти или в крайни продукти.
	27. „Причинител на отпадъци” е физическо или юридическо лице, при чиято дейност се образуват отпадъци (първичен причинител) и/или всеки, който осъществява предварителна обработка, смесване или други дейности и операции, водещи до промяна на свойствата или състава на отпадъка.
	28. „Притежател на отпадъци” е причинителят на отпадъци, физическо или юридическо лице, в чието владение се намират отпадъците до момента на предаването им на оправомощено за следващо третиране лице.
	29. „Производствени отпадъци” са отпадъците, образувани в резултат на производствената дейност на физическите и юридическите лица.
	30. „Разделно събиране”е събирането, при което поток от отпадъци се разделя по вид и естество на отпадъците с оглед улесняване на специфично третиране по смисъла на §1, т.34 от допълнителните разпоредби на ЗУО.
	31. „Рециклиране” е всяка дейност по оползотворяване, чрез която отпадъчните материали се преработват в продукти, материали или вещества за първоначалната им цел или за други цели.
	32. „Строителни отпадъци” са отпадъците, получени в резултат на строителната дейност на строителни площадки, както и отпадъци от разрушаване или реконструкция на сгради и съоръжения по смисъла на § 1, т. 39 от допълнителните разпоредби на ЗУО.
	33. „Съдове за битови отпадъци” са контейнери, кофи, кошчета и други съоръжения предназначени за събиране на битови отпадъци или на отделни фракции от тях.
	34. „Третиране на отпадъците” са дейности по оползотворяване или обезвреждане, включително подготовката преди оползотворяване или обезвреждане
	35. „Строителни и монтажни” са работите, чрез които строежите се изграждат, ремонтират, реконструират, преустройват, поддържат или възстановяват. (т.40 ЗУТ).
	§ 2. Ползвани съкращения:
- ЗУО – Закон за управление на отпадъците;
- ИУМПС – излезли от употреба моторни превозни средства;
- ИУЕЕО -  излязло от употреба електрическо и електронно оборудване;
- ЕЕО – електрическо и електронно оборудване;
- НООО – Наредба за опаковките и отпадъците от опаковки;
- НУБА – негодни за употреба батерии и акумулатори;
- ИУГ – излезли от  употреба гуми;
- ОЧЦМ – отпадъци от черни и цветни метали;
- СО – строителни отпадъци;
- СМР – строително-монтажни работи;

ПРЕХОДНИ И ЗАКЛЮЧИТЕЛНИ РАЗПОРЕДБИ
	§3. Настоящата Наредба се издава на основание чл. 21, ал. 1, т. 23 и ал. 2 от Закона за местното самоуправление и местната администрация и чл. 22 от Закона за управление на отпадъците и отменя Наредба за управление на отпадъците на територията на Община Кържали, приета с Решение № 413 по Протокол № 26 от 31.05.2006 г., изменена с Решение № 544 по Протокол № 33 от 31.01.2007 г. на Общински съвет - Кърджали.
	§4. Наредбата е приета с Решение № 151 по Протокол № 6 от 20.06.2019 г. на Общински съвет - Кърджали.
	§5. /Нов - приет с Решение №154/17.07.2025 г. на ОбС-Кърджали/ След датата на въвеждане на еврото в Република България, размерът на всички такси, глоби, обезщетения, тарифи и имуществени санкиции от Наредбата, посочени в български лева, се превалутират и закръгляват в евро, съобразно реда по чл.12 и чл.13 от закона за въвеждане на еврото в РБ.


Допълнена с Решение №154/17.07.2025 г. по Протокол №7 на ОбС-Кърджали.

